MT Il-Ġurnal Uffiċjali tal-Unjoni Ewropea L 20/1

REGOLAMENT TAL-KUMMISSJONI (UE) 2016/71

tas-26 ta' Jannar 2016

li jemenda l-Annessi II, III u V tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwu għal 1-metilċiklopropen, flonikamid, flutrijafol, aċidu indolilaċetiku, aċidu indolilbutiriku, petoksamid, pirimikarb, protijokonażol u teflubenżuron f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a), l-Artikolu 18(1)(b) u l-Artikolu 49(2) tiegħu,

Billi:

(1) Għal 1-metilċiklopropen u petoksamid, il-livelli massimi ta' residwu (MRL) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għal flonikamid, flutrijafol, pirimikarb, protijokonażol u teflubenżuron, l-MRLs ġew stabbiliti fil-Parti A tal-Anness III ta' dak ir-Regolament. Għall-aċidu indolilaċetiku u l-aċidu indolilbutiriku l-ebda MRL ma huwa stabbilit fir-Regolament (KE) Nru 396/2005, u billi dawk is-sustanzi attivi mhumiex inklużi fl-Anness IV ta' dak ir-Regolament, japplika l-valur prestabbilit ta' 0,01 mg/kg stipulat fl-Artikolu 18(1)(b) ta' dak ir-Regolament.

(2) Għal 1-metilċiklopropen, l-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, ressqet opinjoni motivata dwar l-MRLs eżistenti f'konformità mal-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (2). Irrakkomandat li jinżammu l-MRLs eżistenti.

(3) Għall-flonikamid, l-Awtorità ressqet opinjoni motivata dwar l-MRLs eżistenti f'konformità mal-Artikolu 12(1) tar-Regolament (KE) Nru 396/2005 (3). Irrakomandat li jitbaxxew l-MRLs għall-patata, il-muskolu tal-majjal u l-bajd tal-għasafar. Għal prodotti oħrajn irrakomandat li l-MRLs eżistenti jogħlew jew jibqgħu kif inhuma. Ikkonkludiet li fir-rigward tal-MRLs għall-frott taċ-ċitru, iċ-ċiras (ħelu), l-għanbaqar, it-tadam, il-brunġiel, il-qargħabagħli, il-kukurbiti tal-qoxra li ma tittikilx, is-segala, il-qamħ u l-ħops xi informazzjoni ma kinetx disponibbli u li kienet meħtieġa iktar konsiderazzjoni mill-maniġers tar-riskju. Billi ma hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawk l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li fir-rigward tal-MRLs għall-berquq, ix-xgħir u l-ħafur, l-ebda informazzjoni ma kienet disponibbli u li kienet meħtieġa iktar konsiderazzjoni mill-maniġers tar-riskju. L-MRLs għal dawn il-prodotti għandhom jiġu stabbiliti fil-limitu speċifiku ta' determinazzjoni jew fl-MRL prestabbilit kif previst fl-Artikolu 18(1)(b) tar-Regolament (KE) Nru 396/2005.

(4) Għal flutrijafol, l-Awtorità ressqet opinjoni motivata dwar l-MRLs eżistenti f'konformità mal-Artikolu 12(1) tar-Regolament (KE) Nru 396/2005 (4). Irrakkomandat li jitbaxxew l-MRLs għaċ-ċiras (ħelu), iċ-ċikwejra, il-karawett, il-ħabba tax-xgħir, il-ħabba tas-segala, il-ħabba tal-qamħ u l-għeruq tal-pitravi taz-zokkor. Għal prodotti oħrajn irrakomandat li l-MRLs eżistenti jogħlew jew jibqgħu kif inhuma. Irrakkomandat li fir-rigward tal-MRLs għall-pomu, l-għeneb għall-inbid, il-frawli, il-pitravi, it-tadam, il-bettieħ, id-dulliegħ, il-ħabba tar-ross, il-fwied tal-ħnieżer, il-fwied tal-bovini, il-fwied tan-nagħaġ, il-fwied tal-mogħoż xi informazzjoni ma kinetx disponibbli u li kienet meħtieġa iktar konsiderazzjoni mill-maniġers tar-riskju. Peress li ma hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawk l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li fir-rigward tal-MRLs għall-qamħirrum, il-weraq tal-pitravi, il-piżelli (friski, bla miżwed), l-għads (friski), l-asparagu, iż-żrieragħ tal-legumi (nexfin), il-ħabba tal-qamħirrum u l-ħabba tal-ħafur l-ebda informazzjoni ma kienet disponibbli u li kienet meħtieġa iktar konsiderazzjoni mill-maniġers tar-riskju. L-MRLs għal dawn il-prodotti għandhom jiġu stabbiliti fil-limitu speċifiku ta' determinazzjoni jew fl-MRL prestabbilit kif previst fl-Artikolu 18(1)(b) tar-Regolament (KE) Nru 396/2005.

(5) Għall-aċidu indolilaċetiku, l-Awtorità ressqet opinjoni motivata dwar l-MRLs eżistenti f'konformità mal-Artikolu 12(1) tar-Regolament (KE) Nru 396/2005. L-esklużjoni tal-aċidu indolilaċetiku mill-Anness I tad-Direttiva tal-Kunsill 91/414/KEE (5) hija prevista fid-Deċiżjoni tal-Kummissjoni Nru 2008/941/KE (6). B'konsiderazzjoni tal-fatt li l-użu tal-aċidu indolilaċetiku ma għadux awtorizzat fl-Unjoni u ma ġewx notifikati użi awtorizzati f'pajjiżi terzi, filwaqt li jitqiesu l-livelli naturali tal-aċidu indolilaċetiku fil-pjanti, jixraq li l-MRLs jiġu stabbiliti f'livell li huwa inqas mil-livelli naturali u li xorta huwa sikur għall-konsumatur.

(6) Għall-aċidu indolilbutiriku, l-Awtorità ressqet opinjoni motivata dwar l-MRLs eżistenti skont l-Artikolu 12(1) tar-Regolament (KE) Nru 396/2005. B'konsiderazzjoni tal-fatt li l-użu tal-aċidu indolilbutiriku huwa awtorizzat biss għall-użu f'għelejjel li ma jittiklux fl-Unjoni u li ma ġewx notifikati użi awtorizzati f'pajjiżi terzi, filwaqt li jitqiesu l-livelli naturali tal-aċidu indolilbutiriku fil-pjanti, jixraq li l-MRLs jiġu stabbiliti f'livell li huwa inqas mil-livelli naturali u li xorta huwa sikur għall-konsumatur.

(7) Għall-petoksamid, l-Awtorità ressqet opinjoni motivata dwar l-MRLs eżistenti f'konformità mal-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (7). Irrakkomandat li jinżammu l-MRLs eżistenti.

(8) Għall-pirimikarb, l-Awtorità ressqet opinjoni motivata dwar l-MRLs eżistenti f'konformità mal-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (8). Ipproponiet li tinbidel id-definizzjoni tar-residwu għall-prodotti tal-pjanti, it-tjur u l-bajd tal-għasafar. Irrakkomandat li jitbaxxew l-MRLs għal-lewż, il-qastan, il-ġellewż, il-ġewż, in-naspli, in-naspli tal-Ġappun, il-frawli, il-frott tas-sebuqa, il-patata, il-kassava, il-patata ħelwa, il-jammijiet, l-arrarut, il-pitravi, iz-zunnarija, il-krafes Ġermaniżi, l-għerq tal-mustarda, l-artiċokks, iz-zunnarija bajda, it-tursin tuberuż, ir-ravanell, is-sassefrika, is-swedes, il-ġdur, it-tewm, il-basal, it-tadam, il-bżar, il-brunġiel, l-okra, il-qamħirrum, il-kaboċċa bir-ras, il-ħass, l-ispinaċi, il-maxxita, il-kurrat selvaġġ, il-weraq tal-karfus, it-tursin, is-salvja, il-klin, is-sagħtar, il-ħabaq, il-weraq tar-rand, l-istragun, il-piżelli (friski, bla miżwed), l-asparagu, il-bużbież, il-fażola (niexfa), l-għads (niexfa), il-piżelli (niexfa), il-lupini (niexfa), iż-żerriegħa tal-peprin, iż-żerriegħa tal-ġirasol, iż-żerriegħa tal-camelina sativa, il-ħabba tax-xgħir, il-ħabba tal-qamħ saraċin, il-ħabba tal-qamħirrum, il-ħabba tal-millieġ, il-ħabba tal-ħafur, il-ħabba tas-segala, il-ħabba tas-sorgu, il-ħabba tal-qamħ, l-għeruq tal-pitravi taz-zokkor, l-għeruq taċ-ċikwejra, it-tjur (laħam, xaħam u fwied) u l-bajd tal-għasafar. Għal prodotti oħrajn irrakomandat li l-MRLs eżistenti jogħlew jew jibqgħu kif inhuma. Ikkonkludiet li fir-rigward tal-MRLs għat-tuffieħ, il-lanġas, l-isfarġel, iċ-ċiras (ħelu), il-ħawħ, it-tut, iċ-ċawsli iswed, il-lampun, il-bettiegħ, id-dulliegħ, il-Brussels sprouts, il-kale, l-escaroles, il-weraq tal-pitravi, iċ-ċikwejra, il-fażola (friska, bil-miżwed), il-piżelli (friski, bil-miżwed), il-kardun, il-karfus, iż-żerriegħa tal-kittien, iż-żerriegħa tal-lift, iż-żerriegħa tal-mustarda, iż-żerriegħa tal-fidloqqom, l-infużjonijiet erbali (niexfa, mill-fjuri, weraq u għeruq) u għall-prodotti kollha li joriġinaw mill-annimali, ħlief għall-prodotti tat-tjur u l-bajd tal-għasafar, xi informazzjoni ma kinetx disponibbli u li kienet meħtieġa iktar konsiderazzjoni mill-maniġers tar-riskju. Peress li ma hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawk l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità indikat li fir-rigward tal-MRLs għall-għeneb tal-mejda u għall-inbid, u l-ħwawar mill-frott u l-frott irqiq ma kienx hemm informazzjoni suffiċjenti disponibbli biex jiġu derivati l-MRLs, ma hemmx CXLs disponibbli u li hija meħtieġa iktar konsiderazzjoni mill-maniġers tar-riskju. L-MRLs għal dawk il-prodotti għandhom jiġu stabbiliti fil-limitu speċifiku ta' determinazzjoni jew fl-MRL prestabbilit kif previst fl-Artikolu 18(1)(b) tar-Regolament (KE) Nru 396/2005. L-Awtorità indikat li wkoll fil-każ tal-MRLs għall-ġdur, fażola (friska, bla miżwed), l-għads (friski) u l-ħwawar (miż-żerriegħa) ma kinetx disponibbli informazzjoni suffiċjenti biex jiġu derivati l-MRLs. Madankollu, il-limiti massimi tar-residwu tal-Codex (CXLs) huma disponibbli u ma jirrappreżentawx xi riskju għall-konsumaturi. F'dawn il-każijiet, l-MRLs għandhom jiġu stabbiliti mas-CXLs. L-Awtorità indikat li l-MRLs eżistenti għall-pastard, il-brokkli, il-kaboċċi Ciniżi, il-kale u l-kurrat jistgħu jqajmu tħassib dwar il-protezzjoni tal-konsumaturi. L-MRLs eżistenti għal dawk il-prodotti għandhom jiġu stabbiliti fil-livell identifikat mill-Awtorità, li huwa derivat mil-limiti massimi tar-residwi tal-Codex (CXLs) u fejn ma ġiex identifikat l-ebda risjku għall-konsumaturi, jew fl-MRL prestabbilit kif hemm stabbilit fl-Artikolu 18(1)(b) tar-Regolament (KE) Nru 396/2005.

(9) Għal protijokonażol, l-Awtorità ressqet opinjoni motivata dwar l-MRLs eżistenti f'konformità mal-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (9). Ipproponiet li tinbidel id-definizzjoni tar-residwu kemm għal prodotti li joriġinaw mill-pjanti kif ukoll prodotti li joriġinaw mill-annimali. Għal prodotti oħrajn irrakomandat li l-MRLs eżistenti jogħlew jew jibqgħu kif inhuma. Ikkonkludiet li fir-rigward tal-MRLs għall-pitravi, iz-zunnarija, l-għerq tal-mustarda, iz-zunnarija bajda, it-tursin tuberuż, is-sassefrika, is-swedes, il-ġdur, il-basal, il-brokkli, il-pastard, il-Brussels sprouts, il-kaboċċa bir-ras, il-kurrat, il-fażola (niexfa), l-għads (niexfa), il-piżelli (niexfa), il-lupini (niexfa), iż-żerriegħa tal-kittien, il-karawett, iż-żerriegħa tal-peprin, iż-żerriegħa tal-lift, iż-żerriegħa tal-mustarda, iż-żerriegħa tal-camelina sativa, il-ħabba tax-xgħir, il-ħabba tal-ħafur, il-ħabba tas-segala, il-ħabba tal-qamħ u għall-prodotti kollha li joriġinaw mill-annimali xi informazzjoni ma kinetx disponibbli u li kienet meħtieġa iktar konsiderazzjoni mill-maniġers tar-riskju. Peress li ma hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawk l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità indikat li l-MRLs eżistenti għal protijokonażol fil-pitravi taz-zokkor jistgħu jqajmu tħassib dwar il-protezzjoni tal-konsumaturi. L-MRLs għal dan il-prodott għandhom jiġu stabbiliti fil-limitu speċifiku ta' determinazzjoni jew fl-MRL prestabbilit kif previst fl-Artikolu 18(1)(b) tar-Regolament (KE) Nru 396/2005. Fil-kuntest ta' proċedura għall-awtorizzazzjoni tal-użu tal-protijokonażol fuq il-basal shallots, tressqet applikazzjoni f'konformità mal-Artikolu 6(1) tar-Regolament (KE) Nru 396/2005 għal modifika tal-MRLs eżistenti. L-Awtorità vvalutat l-applikazzjoni u r-rapport tal-evalwazzjoni u fl-opinjoni motivata tagħha rrakkomandat li l-MRLs eżistenti jogħlew (10). Fil-11 ta' Lulju 2015, il-Codex Alimentarius Commission (CAC), adottat limitu massimu ta' residwi tal-Codex ġdid (CXL) għall-cranberry, il-maize, il-patata, il-fażola tas-sojja (niexfa) u l-qamħirrum (11). Dawn is-CXLs għandhom għalhekk jiġu inklużi fir-Regolament (KE) Nru 396/2005 bħala MRLs. Dawn is-CXLs huma sikuri għall-konsumaturi fl-Unjoni (12).

(10) Għal teflubenżuron, l-Awtorità ressqet opinjoni motivata dwar l-MRLs eżistenti f'konformità mal-Artikolu 12(1) tar-Regolament (KE) Nru 396/2005 (13). Irrakkomandat li jitbaxxew l-MRLs għall-għanbaqar u l-patata. Għal prodotti oħrajn irrakomandat li l-MRLs eżistenti jogħlew jew jibqgħu kif inhuma. Ikkonkludiet li fir-rigward tal-MRLs għat-tuffieħ, it-tadam, il-Brussels sprouts, il-kaboċċi bir-ras u għall-prodotti kollha li joriġinaw mill-annimali, xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskju. Peress li ma hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawk l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li fir-rigward tal-MRLs għall-kaboċċa bir-ras, xi informazzjoni ma kinitx disponibbli u li kienet meħtieġa iktar konsiderazzjoni mill-maniġers tar-riskji. Peress li ma hemmx riskju għall-konsumaturi, l-MRL għal dan il-prodott għandu jiġi stabbilit fl-Anness II tar-Regolament (KE) Nru 396/2005 fil-livell tas-CXL, li huwa sikur għall-konsumaturi fl-Unjoni.

(11) Fir-rigward ta' prodotti li joriġinaw mill-pjanti u l-annimali li għalihom ma jeżistux awtorizzazzjonijiet, tolleranzi tal-importazzjoni jew CXLs, l-MRLs għandhom jiġu stabbiliti fil-limitu speċifiku ta' determinazzjoni jew fl-MRL prestabbilit f'konformità mal-Artikolu 18(1)(b) tar-Regolament (KE) Nru 396/2005.

(12) Il-Kummissjoni kkonsultat mal-laboratorji ta' referenza tal-Unjoni Ewropea dwar ir-residwi tal-pestiċidi fir-rigward tal-ħtieġa li jiġu adattati ċerti limiti ta' determinazzjoni. Fir-rigward ta' għadd ta' sustanzi, dawk il-laboratorji kkonkludew li għal ċerti komoditajiet, l-iżvilupp tekniku jirrikjedi li jiġu stabbiliti limiti speċifiċi ta' determinazzjoni. Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tal-kwistjoni kkunsidrata, l-emendi xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(13) Permezz tal-Organizzazzjoni Dinjija tal-Kummerċ, l-imsieħba kummerċjali tal-Unjoni ġew ikkonsultati fir-rigward tal-MRLs il-ġodda u l-kummenti tagħhom ġew meqjusa.

(14) Għaldaqstant, ir-Regolament (KE) Nru 396/2005 għandu jiġi emendat skont dan.

(15) Sabiex il-prodotti jkunu jistgħu jiġu kummerċjalizzati, ipproċessati u kkunsmati b'mod normali, dan ir-Regolament għandu jipprovdi għal arranġament tranżitorju għall-prodotti li jkunu ġew prodotti legalment qabel il-modifika tal-MRLs u li għalihom jintwera li nżamm livell għoli ta' protezzjoni tal-konsumaturi.

(16) Għandu jgħaddi perjodu raġonevoli ta' żmien qabel ma jsiru applikabbli l-MRLs modifikati biex l-Istati Membri u l-partijiet interessati jkollhom żmien biżżejjed biex iħejju ruħhom sabiex jissodisfaw ir-rekwiżiti l-ġodda li se jirriżultaw mill-modifiki tal-MRLs.

(17) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II, III u V tar-Regolament (KE) Nru 396/2005 huma emendati skont l-Anness ta' dan ir-Regolament.

Artikolu 2

Fir-rigward tas-sustanzi attivi fil-prodotti u fuqhom, kif stipulat fil-lista li ġejja, ir-Regolament (KE) Nru 396/2005 kif kien qabel ma ġie emendat permezz ta' dan ir-Regolament, għandu jibqa' japplika għal prodotti li ġew prodotti legalment qabel is-16 ta' Awwissu 2016:

(1) 1-metilċiklopropen, flonikamid, flutrijafol, aċidu indolilaċetiku, aċidu indolilbutiriku, petoksamid u teflubenżuron: il-prodotti kollha,

(2) pirimikarb: il-prodotti kollha, ħlief għall-pastard, il-brokkli, il-kaboċċa Ċiniża, il-kale u l-kurrat;

(3) protijokonażol: il-prodotti kollha, ħlief għall-pitravi taz-zokkor.

Artikolu 3

Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan għandu japplika mis-16 ta' Awwissu 2016.

Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, is-26 ta' Jannar 2016. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) EFSA (L-Awtorità Ewropea dwar is-Sigurtà fl-Ikel), 2014. Reasoned opinion on the review of the existing maximum residue levels (MRLs) for 1-methylcyclopropene according to Article 12 of Regulation (EC) No 396/2005. EFSA Journal 2014;12(7):3746.

(3) EFSA (L-Awtorità Ewropea dwar is-Sigurtà fl-Ikel), 2014. Reasoned opinion on the review of the existing maximum residue levels (MRLs) for flonicamid according to Article 12 of Regulation (EC) No 396/2005. EFSA Journal 2014;12(6):3740.

(4) EFSA (L-Awtorità Ewropea dwar is-Sigurtà fl-Ikel), 2014. Reasoned opinion on the review of the existing maximum residue levels (MRLs) for flutriafol according to Article 12 of Regulation (EC) No 396/2005. EFSA Journal 2014;12(5):3687.

(5) Id-Direttiva tal-Kunsill 91/414/KEE tal-15 ta' Lulju 1991 li tikkonċerna t-tqegħid fis-suq ta' prodotti għall-protezzjoni tal-pjanti (ĠU L 230, 19.8.1991, p. 1).

(6) Deċiżjoni tal-Kummissjoni 2008/941/KE tat-8 ta' Diċembru 2008 dwar in-noninklużjoni ta' ċerti sustanzi attivi fl-Anness I tad-Direttiva tal-Kunsill 91/414/KEE u l-irtirar ta' awtorizzazzjonijiet għal prodotti għall-ħarsien tal-pjanti li fihom dawn is-sustanzi (ĠU L 335, 13.12.2008, p. 91).

(7) EFSA (L-Awtorità Ewropea dwar is-Sigurtà fl-Ikel), 2014. Reasoned opinion on the review of the existing maximum residue levels (MRLs) for pethoxamid according to Article 12 of Regulation (EC) No 396/2005. EFSA Journal 2014;12(7):3749.

(8) EFSA (L-Awtorità Ewropea dwar is-Sigurtà fl-Ikel), 2014. Reasoned opinion on the review of the existing maximum residue levels (MRLs) for pirimicarb according to Article 12 of Regulation (EC) No 396/2005. EFSA Journal 2014;12(5):3688.

(9) EFSA (L-Awtorità Ewropea dwar is-Sigurtà fl-Ikel), 2014. Reasoned opinion on the review of the existing maximum residue levels (MRLs) for prothioconazole according to Article 12 of Regulation (EC) No 396/2005. EFSA Journal 2014;12(5):3689.

(10) EFSA (L-Awtorità Ewropea dwar is-Sigurtà fl-Ikel), 2015. Reasoned opinion on the modification of the existing maximum residue level (MRL) for prothioconazole in shallots. EFSA Journal 2015;13(5):4105.

(11) Report of the 38th session of the Joint FAO/WHO food standards programme-Codex Alimentarius Commission, Geneva, Switzerland, 6-11 July 2015 (http://www.codexalimentarius.org/meetings-reports/en/?sortingDate=012015).

(12) Scientific support for preparing an EU position for the 47th Session of the Codex Committee on Pesticide Residues (CCPR). EFSA Journal 2015;13(7):4208.

(13) EFSA (L-Awtorità Ewropea dwar is-Sigurtà fl-Ikel), 2014. Reasoned opinion on the review of the existing maximum residue levels (MRLs) for teflubenzuron according to Article 12 of Regulation (EC) No 396/2005. EFSA Journal 2014;12(4):3664.